নারদকাণ্ডকে গুরুত্ব দিতে নারাজ। কিন্তু স্টিং অপারেশনে দলীয় নেতা-সাংসদদের ঘুষ নেওয়ার অভিযোগকে সামনে রেখে ক্রমশ চাপ বাড়াচ্ছে বিরোধীরা।
এদিনই নারদাকাণ্ডে তদন্তের দাবিতে ধর্মতলা থেকে শিয়ালদহ পর্যন্ত মিছিল করেছেন বামেরা। এবারে নারদকাণ্ডে পাল্টা পথে নামছে শাসক দল। শুক্রবার কুৎসা রটানোর অভিযোগে শিয়ালদহ থেকে ধর্মতলা পর্যন্ত মিছিল করবে তৃণমূল কংগ্রেস। বিকেল সাড়ে ৪.৩০ মিনিটে এই মিছিল শিয়ালদহ থেকে শুরু হবে বলে জানিয়েছেন দলের মহাসচিব পার্থ চট্টোপাধ্যায়।

 তারাপীঠ মন্দিরে  পুজো দিলেন পার্থ চট্টোপাধ্যায়, বৃহস্পতিবার।
এদিন বামেদের মিছিল থেকে স্টিং অপারেশনে ঘুষ নেওয়ার অভিযোগ ওঠা তৃণমূল প্রার্থীদের নির্বাচনের প্রার্থীপদ বাতিল করার দাবি জানিয়েছেন বামফ্রন্ট চেয়ারম্যান বিমান বসু। সিপিএম রাজ্য সম্পাদক সূর্যকান্ত মিশ্র টুইট করে দাবি করেছেন, ‘যে ভিডিও ফুটেজকে মুখ্যমন্ত্রী এবং তাঁর দল সাজানো বলে দাবি করছেন, সেই ফুটেজের সত্যতা যাচাই তদন্ত করতে মুখ্যমন্ত্রীর এত অনীহা কেন? রাজ্যকে শাসন করার নৈতিক অধিকার হারিয়েছে তৃণমূল কংগ্রেস’।
 যদিও, এদিনই তারাপীঠ মন্দিরে পুজো দিতে গিয়ে পার্থবাবু স্পষ্টই জানিয়েছেন, নারদের স্টিং অপারেশনকে তাঁরা বিশ্বাস করেন না, ফলে তদন্ত করার প্রশ্নও ওঠে না।